Veroparatiiseista vuotaneet tiedot, niin sanotut Panaman paperit, paljastavat, että Venäjän presidentin Vladimir Putinin lähipiiri on osallistunut ainakin kahden miljardin dollarin rahansiirtoihin, jotka viittaavat rahanpesuun.

Rahansiirtojen taustalla on sellisti Sergei Roldugin. Brittiläisen The Guardian -lehden mukaan Roldugin on ”Putinin paras ystävä”. Hän on myös Putinin tyttären Marian kummi.

Panaman papereista selviää, että Roldugin on viettänyt jo vuosia kaksoiselämää.

Hän on tunnustettu mestarimuusikko ja professori. Mutta samaan aikaan hän on johtanut veroparatiisiyhtiöitä, joiden kautta on sijoitettu miljardeja dollareita ja kontrolloitu strategisia venäläisyhtiöitä.

Riippumattoman Novaja Gazeta -lehden tietojen mukaan Roldugin on kerännyt veroparatiisiyhtiöihin rahaa Venäjän rikkaimpien oligarkkien kuten Rotenbergien perheen, Sulemman Kerimäovin ja Aleksei Mordašovin yrityksiltä.

Roldugin on tienannut päivittäin kymmeniä miljoonia ruplia kuvitteellisilla kaupoilla, joita on tehty usein Venäjän valtion omistamien yritysten kanssa tai kautta. Rahoja on sijoitettu strategisiin kohteisiin tai yksinkertaisesti käytetty hauskanpitoon Putinin sukulaisten ja ystävien kanssa.

Rahavirtoja on hoidettu ainakin viiden yhtiön kautta. Niiden nimet ovat varsin mitäänsanomattomia: Sonnette Overseas, International Media Overseas, Sunbarn, Raytar ja Sandalwood Continental Ltd.

Lisäksi Roldugin omistaa suoraan 12,5 prosentin osuuden Venäjän suurimmasta tv-mainostoimistosta Video Internationalista.

Roldugin omistaa myös vähän yli kolmen prosentin osuuden suuresta venäläisestä Rossija-pankista, jonka kautta rahansiirtoja hoidettiin Moskovassa. Rossija tunnetaan Venäjän eliitin pankkina ja se on ollut vuodesta 2014 lähtien Yhdysvaltain pakotelistalla.

Sergei Roldugin syntyi Latvian pääkaupungissa Riiassa 1951. Hän kertoo Putinin varhaisessa elämäkerrassa tutustuneensa tähän 1970-luvun lopulla Leningradissa.

”Volodja opiskeli samaan aikaan veljeni kanssa. Minä asuin muualla ja kun tulin Leningradiin, veljeni kertoi Vovasta. Luulen, että se oli 1977”, hän kertoo kirjassa.

”Tapasimme ja sitten emme eronneet enää koskaan. Hän on minulle kuin veli. Silloin kun minulla ei ollut paikkaa minne mennä, menin hänen luokseen, nukuin ja söin siellä.”

Roldugin muistelee kirjassa myös katutappeluja, joissa miehet puolustivat toisiaan. Armeija-aikoinaan he lauloivat ja ajelivat öisin Leningradin katuja pienellä ja likaisella Zaporožets-autolla.

Roldugin kertoo myös Putinin vanhemman tyttären Marian syntymän jälkeen järjestetyistä juhlista Viipurin lähistöllä sijaitsevalla datšalla: ”Menimme sinne yhdessä: VoIodja, Luda, minä ja vaimoni [– –] juhlimme Mašan syntymää ja tanssimme kovasti.”

Neuvostoliiton hajoamisen jälkeen Putinin ja Rolduginin tiet erosivat, mutta ystävyys säilyi. Putinista tuli Pietarin apulaiskaupunginjohtaja, FSB:n johtaja, pääministeri ja presidentti. Roldugin niitti mainetta Mariinski-teatterin solistina ja Pietarin konservatorion johtajana.

Roldugin on hoitanut kassanhoitajan tehtäväänsä kaikessa hiljaisuudessa, eikä hän ole esiintynyt talouslehti Forbesin miljardöörilistoilla kuten Gennadi Timtšenko ja monet muut Putinin ystävät.

Venäläinen politiikantutkija Stanislav Belkovski väitti jo vuona 2007, että Putin olisi haalinut presidenttikaudellaan jopa 40 miljardin dollarin omaisuuden. Hänellä ei ollut kuitenkaan suoranaisia todisteita väitteidensä tueksi.

Vuonna 2012 muun muassa amerikkalainen The New York Times kertoi, että Venäjän presidentillä olisi 43 lentokonetta, 15 helikopteria, neljä huvijahtia sekä 20 asuinpalatsia, huvilaa ja muuta virka-asuntoa.

Pelkästään lentokoneiden arvo oli noin miljardi euroa.

Venäjän rikkaimpien liikemiesten ja Putinin välisistä suhteista on kertonut aikaisemmin myös liikemies Sergei Kolesnikov, joka rakennutti muutama vuosi sitten Putinille palatsin Gelendžikiin Mustanmeren rannalle.

Kolesnikovin mukaan venäläiset oligarkit lahjoittavat säännönmukaisesti presidentille rahaa, josta osa siirretään veroparatiiseihin.

Kremlin mukaan Panama-paljastusten tarkoituksena on hyökätä nimenomaan presidentti Vladimir Putinia ja Venäjää vastaan ja horjuttaa maan tilannetta ennen syyskuun vaaleja.

Kremlin lehdistöpäällikkö Dmitri Peskov väittää, että monet veroparatiisikytköksiä selvittäneet toimittajat ovat entisiä Yhdysvaltain ulkoministeriön ja tiedustelupalvelu CIA:n työntekijöitä.

Tosiasiassa panamalaisesta lakifirmasta vuodetuissa asiakirjoissa on tietoja 140 poliitikon ja muun vallanpitäjän toiminnasta. Heistä 12 on valtion tai hallituksen entisiä tai nykyisiä päämiehiä.

Esimerkiksi Islannin pääministerin Sigmundur Davíð Gunnlaugssonin asema horjuu vakavasti paljastusten vuoksi. Hänen vaimonsa omistamalla, Neitsytsaarille rekisteröidyllä yhtiöllä on ollut miljoonien eurojen sijoituksia Islannin pankeissa.

Lähes 400 toimittajaa 80 maasta on seulonut aineistoa jo kuukausien ajan. Suomesta mukana ovat Ylen MOT- ja Spotlight-ohjelmat. Myös Suomen keskusrikospoliisi aikoo perehtyä Panamasta saatuihin tietoihin.